  Наталья Тетерина Ижкарысь Шор площадьын «Крезьгуро выжыкыл» нимо йӧ городокез пуктыны кутскизы. Отын выжыкылысь геройёс но тодмо крезьгурчиослэн произведениосысьтызы персонажъёс кылдозы. 2019-тӥ ар Театрлэн ареныз ялэмын бере, Удмуртилэн шоркарысьтыз йӧ городок но театр темалы сӥземын, ивортэ элькунысь тӧролэн но кивалтэтлэн пресс-службазы. Ижкарын йӧ городок кылдыто Улосвыл Кивалтэтлэн юртэз вадьсын башняосын, бадӟым аркаосын но ньыль пӧртэм гурезьёсын «Кӧлӥсь чеберайлэн дворецез» усьтӥськоз. Аркаос сьӧрын куноосты Дед Мороз но Снегурочка пумиталозы. Городоклэн паллян палаз «Сыр кар» – Шыръёслэн корольлэн царствоез – кылдоз. Татын мылкыд карисьёс гурезь вылысь нискыланы, лабиринтысь потон утчаны но йӧ ӵашаын погылляськыны быгатозы. «Волшебный шар» дорын туспуктэмъёс лэсьтыны но льӧль малпанъёс мед быдэсмозы шуыса курыны луоз. «Крезьгуро выжыкыл» йӧ городоклэн макетэз 8 фото Валтӥсь Выль ар кыз котырын выжыкыл геройёсын ньыл сцена лэсьтозы: Щелкунчикен туспуктон инты, Берендей царьлэн тронэз, Жар-Птицаен туспуктон инты но батырлэн валэныз сцена. Шор площадьысь йӧ городоке пырон таяз толалтэ дунтэк луоз. Йӧ городок бордын уж 7-тӥ толсуре кутскиз. Сое кылдытон понна Пыӵанка тыметысь 250 кубометрлэсь трос йӧ ваизы. Кулэ луиз ке, эшшо 100 кубометр ватсаны быгатозы на.  Йӧ городокез пуктон 13 фото «Крезьгуро выжыкыл» городокез «Творческая дача» группаысь суредасьёс малпазы но быдэсто. Соос ик «Удмуртский лёд» но «Ангелы и архангелы» фестивальлы йӧ кабъёс лэсьто. Ужъёсты 27-тӥ толсурозь йылпумъяны кулэ. Тегъёс: Ижкар Удмуртия Мерлык праздникъёс Выльар  